paragraph_text: Prominencija je usidrena u fotosferi i proteže se do korone. Dok se korona sastoji od jako vrućih ioniziranih plinova, koje zovemo plazma, i koje emitiraju jako slabo vidljivo svjetlo, prominencije sadrže puno hladniju plazmu, po sastavu slično kromosferi. Ona traje obično jedan dan, dok stabilne prominencije mogu trajati i nekoliko mjeseci. Neke prominencije se prekinu i iz njih rastu koronalni izbačaji mase. Tipična prominencija se širi tisućama kilometara, a najveća je snimljena sa svemirske letjelice SOHO 2010. i procjenjeno je da je bila duga 700 000 kilometara, skoro kao polumjer Sunca.